

**เลี่ยง! ผลิตภัณฑ์เสริมอาหาร 9 รายการ อ้างเสริมสมรรถภาพทางเพศ**

**พบสารซิลเดนาฟิล เสี่ยงอันตรายถึงชีวิต**

พบการโฆษณาจำหน่ายผลิตภัณฑ์เสริมอาหาร อ้างสรรพคุณช่วยเสริมสมรรถภาพทางเพศ ทางแพลตฟอร์มออนไลน์ ลักลอบใส่ยาแผนปัจจุบัน เสี่ยงได้รับอันตรายถึงชีวิต


สำนักงานคณะกรรมการอาหารและยา (อย.) ได้ตรวจสอบโฆษณาผลิตภัณฑ์สุขภาพที่มีการเผยแพร่ทางแพลตฟอร์มออนไลน์ พบผลิตภัณฑ์เสริมอาหารโฆษณาโอ้อวดเกินจริง อ้างสรรพคุณช่วยเสริมสมรรถภาพทางเพศ จึงได้ส่งเรื่องให้สำนักงานสาธารณสุขจังหวัดสมุทรปราการ ตรวจสอบและเก็บตัวอย่าง ณ สถานที่ผลิต บริษัท วีไลฟ์ อินโนเวชั่น จำกัด จังหวัดสมุทรปราการ และสำนักงานสาธารณสุขจังหวัดศรีสะเกษ ตรวจสอบและเก็บตัวอย่าง ณ สถานที่จำหน่าย บริษัท วัยรุ่นพังล้าน จำกัด จังหวัดศรีสะเกษ ส่งตรวจวิเคราะห์หาสารปนเปื้อนยาแผนปัจจุบัน ปรากฏผลตรวจวิเคราะห์พบการปนเปื้อนยาแผนปัจจุบันซิลเดนาฟิล (Sildenafil) จำนวน 9 รายการ ซึ่งได้ประกาศผลการตรวจพิสูจน์อาหารแล้ว ผลิตภัณฑ์ดังกล่าวจึงเป็นอาหารที่มีสิ่งที่น่าจะเป็นอันตรายแก่สุขภาพเจือปนอยู่จัดเป็นอาหารไม่บริสุทธิ์ ซึ่งสำนักงานสาธารณสุขจังหวัดสมุทรปราการและจังหวัดศรีสะเกษ จะดำเนินการตามกฎหมายกับผู้กระทำผิดต่อไป


ข้อเสนอแนะ


เตือนผู้บริโภค อย่าซื้อผลิตภัณฑ์ที่ฉลากระบุรุ่นการผลิต วันผลิตและวันหมดอายุทั้ง 9 รายการ ดังกล่าวมารับประทาน อาจมีผลข้างเคียงเป็นอันตรายถึงชีวิต และอย่าหลงเชื่อว่าผลิตภัณฑ์อาหารใด ๆ จะสามารถช่วยเสริมสมรรถภาพทางเพศได้ เพราะ อย. มักตรวจพบการปนเปื้อนสิ่งที่เป็นอันตรายต่อสุขภาพ ก่อนซื้อขอให้หยุดคิดก่อนว่า อย. ไม่รับรองสรรพคุณในทางบำบัด รักษาโรค หรือเสริมสมรรถภาพทางเพศในผลิตภัณฑ์อาหาร หากผู้บริโภคพบผลิตภัณฑ์ที่สงสัยว่าจะเป็นอันตราย สามารถแจ้งร้องเรียนได้ที่สายด่วน อย. 1556 หรือผ่าน Line@FDAThai, Facebook: FDAThai หรือ E-mail:1556@fda.moph.go.th ตู้ปณ.1556 ปณฝ. กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***


**วันที่เผยแพร่ข่าว 31 มีนาคม 2566 ข่าวแจก 88 / ปีงบประมาณ พ.ศ. 2566**

****

****

****

****

****